በመካከለኛው ምሥራቅ አገሮች የሚገኙ የኢትዮጵያ ኮሙኒቲዎች ኅብረት መሰረቱ
– በመካከለኛው ምሥራቅ አገሮች የሚገኙ የኢትዮጵያ ኮሙኒቲዎች በሕገ-ወጥ የሰዎች ዝውውር ሳቢያ የሚከሰቱ ችግሮችን ለመከላከልና ጉዳት የደረሰባቸውን ወገኖችን ለመርዳት ኅብረት መሰረቱ።ኅብረቱን የመሰረቱት ከኳታር፣ ከተባበሩት ዓረብ ኢምሬትስ፣ ከኩዌት፣ ከሊባኖስ፣ ከሳዑዲ ዓረቢያና ከየመን የተውጣጡ የኢትዮጵያውያን ኮሙኒቲ ማህበራት ናቸው። የማህበራቱ አመራር አባላት በውጭ ጉዳይ ሚኒስቴር የመግባቢያ ሰነድ ከተፈራረሙ በኋላ በሰጡት ጋዜጣዊ መግለጫ እንዳሉት በሕገ-ወጥ የሰዎች ዝውውር ሳቢያ የሚከሰቱ ችግሮችን ለመከላከልና ጉዳት የደረሰባቸውን ወገኖችን ለመርዳት በጋራ ይንቀሳቀሉ።ለዚህም በየአገሮቹ ከሚገኙ የኢትዮጵያ ኤምባሲዎችና ቆንሰላዎች ጋር በመተባበር ይሰራሉ። ኅብረቱ በየአካባቢው የሚገኙ የኢትዮጵያውያን ኮሙኒቲ ማህበራት መካከል መረዳዳትና ግንኙነታቸው በማጠናከር የተደራጀና የተቀናጀ እንቅስቃሴ ለማድረግ ይረዳቸዋል።በመግባቢያ ስምምነቱ መሠረት በአገር ውስጥና በውጭ በኢትዮጵያውያን ላይ ሕገ-ወጥ የሰዎች ዝውውር ተግባር ላይ የተሰማሩ ተቋማትንና ወንጀለኞችን ለማጋለጥ በጋራ ይንቀሳቀሳሉ። በመካከለኛው ምሥራቅ የሚኖሩ ኢትዮጵያውያን መብታቸውንና ደህንነታቸው በማስጠበቅ ምቹ የሥራ ሁኔታ እንዲፈጠርላቸው ከሚመለከታቸው አካላት ጋር የተባበረ ጥረት ያደርጋሉ።ወደ መካከለኛው ምሥራቅ ለሚጓዙ ኢትዮጵያውያን በየአካባቢው ከሚገኙ ቆንስላ ጽህፈት ቤቶች ጋር በመተባበር በቂ መረጃና ግንዛቤ በመስጠት እንደሚሰሩም መግለጻቸውን የኢትዮጵያ ዜና አገልግሎት አስታውቋል።